กรมควบคุมโรค มั่นใจประชาชนไปใช้สิทธิ์เลือกตั้งวันอาทิตย์นี้ไม่ทำสถานการณ์โควิดเพิ่ม
นายแพทย์โสภณ เอี่ยมศิริถาวร รองอธิบดีกรมควบคุมโรค กระทรวงสาธารณสุข กล่าวว่า วันอาทิตย์นี้คาดว่าจะมีประชาชนจำนวนมากออกมาใช้สิทธิ์เลือกตั้ง การเลือกตั้งครั้งนี้ไม่มีการแยกคูหาเฉพาะผู้ติดเชื้อโควิด -19 เหมือนกับเมื่อ 2 ปีก่อน เพราะขณะนี้โควิดไม่ใช่โรคที่เป็นภาวะฉุกเฉินทางสาธารณสุขอีกต่อไปตามประกาศขององค์การอนามัยโลก แต่โควิดยังไม่ได้หายไปไหนเหมือนกับกับโรคไข้หวัดใหญ่ที่ป้องกันได้ หากมีมาตรการป้องกันส่วนบุคคลที่ดีก็ไม่น่ากังวล ดังนั้นในการไปใช้สิทธิ์เลือกตั้งวันอาทิตย์นี้ ขอให้ปฏิบัติตามมาตรการป้องกันส่วนบุคคลคือสวมหน้ากากตลอดเวลาที่อยู่ในคูหาเลือกตั้ง เลี่ยงการสัมผัสสิ่งของต่างๆ รอบบริเวณคูหาเลือกตั้งร่วมกับผู้อื่น โดยอาจพกปากกาส่วนตัวไปด้วย ควรล้างมือทั้งก่อนเข้าและหลังออกจากคูหาเลือกตั้ง เว้นระยะห่างจากผู้อื่น เลี่ยงช่วงเวลาคนใช้สิทธิ์มากเพื่อลดความแออัด ใช้เวลาในคูหาให้น้อยที่สุดโดยการเตรียมตัวตรวจสอบสิทธิ์เลือกตั้งให้รู้ลำดับและเลขที่คูหาผ่านออนไลน์ไปก่อนล่วงหน้านายแพทย์โสภณ เอี่ยมศิริถาวร กล่าวด้วยว่า กองระบาดวิทยา ได้ติดตามสถานการณ์โควิด จากการเลือกตั้งล่วงหน้าเมื่อสัปดาห์ที่ผ่านมา ยังไม่พบความผิดปกติ ผู้ติดเชื้อรายใหม่ไม่ได้เพิ่มขึ้นชัดเจน เนื่องจากกิจกรรมในหน่วยเลือกตั้งค่อนข้างใช้เวลาสั้นกว่ากิจกรรมในชีวิตประจำวันของประชาชน เช่น การรับประทานอาหาร การชม คอนเสิร์ต ดังนั้น ภาพรวมไม่กังวล ห่วงเฉพาะผู้สูงอายุและกลุ่มเสี่ยง ที่อาจป่วยรุนแรงหากติดเชื้อ จึงควรให้แน่ใจว่าได้ปฏิบัติตามมาตรการป้องกันส่วนบุคคล  ตลอดเวลาขณะออกจากบ้านเพื่อไปใช้สิทธิ์เลือกตั้ง ทางที่ดีขอให้ไปรับวัคซีนคู่ โควิดกับไข้หวัดใหญ่ที่กำลังรณรงค์ฉีดอยู่ในขณะนี้ เพื่อสร้างภูมิคุ้มกันให้พร้อมก่อนไปเลือกตั้ง